Ses tuiswedstryde uit eerste agt gaan aan Lions se sak plukVir die Lions, die verloorspan in die afgelope twee jaar se Super-eindstryd, is die loting vir aanstaande jaar se Super15-reeks wat op 17 Februarie begin nie net goeie nuus nie. Die Lions speel wel hul eerste wedstryd, teen die Sharks, tuis – maar dan volg nog vyf tuiswedstryde uit die volgende sewe kragmetings. Dus begin die reeks met ses tuiswedstryde tussen hulle eerste agt wedstryde in die reeks. Dit beteken dat hulle in die tweede helfte van die reeks net twee uit agt tuiswedstryde sal hê – allermins ideaal as ŉ span begin veg om die uitspeelrondes te haal. ŉ Verdere nadeel vir die Lions sal natuurlik die toeskouerbywoning wees. Toeskouers sal nie sommer geneë wees om ses naweke uit die eerste agt in die reeks op Ellispark te gaan sit en rugby kyk nie. Die uitgawes week ná week in ŉ stadion waar gesinsbywoning opvallend is, sal ongetwyfeld ŉ finansiële nadeel vir die franchise inhou. ♦ Drie van die vier Suid-Afrikaanse spanne is op die eerste dag van die nuwe Super15-reeks in aksie wanneer die Lions en die Sharks teen mekaar speel en die Stormers tuis teen die Jaguares te staan kom. Die Bulls het op 17 Februarie, wanneer die toernooi afskop, ŉ loslootjie. Daar is drie groepe van vyf spanne elk. Genoemde vyf spanne is in die SA groep ingedeel. Die Australiese groep sluit die Sunwolves in wat saam met Australië se Brumbies, Rebels, Reds en Waratahs ingedeel is. Nieu-Seeland, wat vyf spanne in die toernooi het, se groep bestaan uit die verdedigende kampioen, die Crusaders, Chiefs, Hurricanes, Highlanders en die Blues. Elke span sal 16 wedstryde speel – twee keer (tuis en weg) teen elke span in sy eie groep, en dan een wedstryd teen die vier van die vyf spanne in elk van die ander twee groepe. Vier van hierdie agt wedstryde sal tuis en vyf weg gespeel word. Agt spanne sal aan die sewe uitspeelwedstryde deelneem waarvan die besonderhede nog nie bekend gemaak is nie.